Page:Romance of the Rose (Ellis), volume 3.pdf/253

Rh

S’enfuit plus tost que cerf en lande.

N’i a nul d’aus qui l’autre atende:

Chascuns les pans à la ceinture

Met a foïr toute sa cure.

Fuit-s’en Paor, Honte s’eslesse,

Tout embrasé le chastel lesse,

N’onc puis ne volt riens metre à pris,

Que Raison li éust apris.

Estes-vous venir Cortoisie

La preus, la bele, la proisie;

Quant el vit la desconfiture.

Por son filz geter de l’ardure,

Avec li Pitié et Franchise

Saillirent dedens la porprise,

N’onc por l’ardure ne lessierent,

Jusqu’a Bel-Acueil ne cessierent.

Cortoisie prent la parole,

Premier à Bel-Acueil parole,

Car de bien dire n’ert pas lente:

Biau fiz, moult ai esté dolente,

Moult ai au cuer tristece éuë

Dont tant avés prison tenuë.

Mal-feus et male-flambe l’arde,

Qui vous avoit mis en tel garde!

Or estes, Dieu merci, délivres,

Car là fors, o ses Normans yvres,

En ces fossés est mors gisans

Male-Bouche li mesdisans;